**12 сабақ**

**Стилистика және сөйлеу мәдениеті. Әдеби тіл**

**Азаматтардың құқықтары мен бостандықтары.**

|  |
| --- |
| **Стилистика** – ең алдымен, стиль туралы ғылым. Стиль деп белгілі бір тілдегі лексикалық, грамматикалық және фонетикалық тәсілдердің қолданылу принцептерін айтамыз. Бір ұғымды айтып, не жазып жеткізу үшін қажетті тілдік тәсілдерді сұрыптапқолдануға болады. Бұл ретте әсіресе, тіліміздегі синонимдер мен оның варианттары көбірек пайдаланылады.  Стилистиканың зерттейтін саласы — стиль. Қазақ тіл ғылымында функционалдыстильдерді былайша топтастырып жүр: 1) ауыз -екі сөйлеу стилі; 2) ғылыми стиль; 3)ресми стиль; 4) публицистикалық стиль; 5) көркем әдебиет стилі. |

|  |
| --- |
| **Сөз мәдениеті,** біріншіден, ауызекі тіл мәдениеті және жазба тіл мәдениеті болып екіге бөлінеді.  Ауызекі сөйлеу тілінің де жазба тілінің де бастау негізі – белгілі бір ұлттың дәстүрімен сабақтасқан жалпы халықтың тілі. Ауызекі сөйлесу кезінде жеке адамдар өзінің мінез–құлқын көрсетеді. Сондықтан да сөйлеу, сөйлесе білу – өнер, мәдениеттіліктің белгісі. Тілдік норманың жүйесін толық сақтайтын жазба тіл. Соның ішінде жазба әдеби тіл. Жазба әдеби тіл – жазу арқылы белгілі жүйеге түскен жазу дәстүрі мен әр түрлі жазба әдебиетінің негізінде қалыптасқан, тұрақты нормалары, стильдік, жанрлық тармақтары бар тілдің түрі.  Екіншіден, сөз мәдениеті сөзді дұрыс қолдану (сөз дұрыстығы) және сөзді бедерлі жұмсау (сөз шеберлігі) деген екі сатыдан тұрады.  Тіл анық болмаса, ой анық емес деген сөз. Тіл – ойдың айнасы. Тілдегі сауатсыздық – адамның жалпы сауатсыздығының, мәдениеті төмендігінің көрінісі, рухани байлығының әлсіздігі. Жалпыхалықтық тіл өзі қызмет ететін халық өкілдерінің арасындағы қатынас құралы ретінде қоғамдық өмірде оның рухани байлығын жарыққа шығаруда, сондай-ақ белгілі бір территорияға ғана, кәсіпкер, іс-әрекетте ғана байланысты аздаған адамдар арасында, тұрмыста да  өмір сүре алады, қызмет ете алады.  Ал. **әдеби тіл** оның /жалпы халықтық тілдің/ өңделіп, сұрыпталып, нормалану қасиетін басынан өткізген, ең жоғарғы формасы. |

**1-тапсырма.** Жағдаяттар бойынша өз ойыңызды айтыңыз.

* Айыпталушыдан күш жұмсау арқылы айғақ алынды.
* Бір азамат екінші азаматтың құқығы мен бостандығына нұқсан келтірді.

**2-тапсырма.** Тірек сөздермен сөйлем құраңыз.

Адамның азаматтық алуы, жеке бас бостандығы, өрескел қателіктер, қоғамдық мүддені қорғау, адамның ары мен абыройы, жеке басты қорлау;

**3-тапсырма.** Логикалық жақтан сөйлемдерді аяқтаңыз.

1. Адам қоғамының заңсыз ... . 2. Дамыған демократиялы елдерде ... . 3. Сонымен Мемлекет пен қоғамның Негізгі заңы ретінде Конституция ... . 4. 1993 жылы 28 қаңтарда ... . 5. Халық әлеуметтік таптарға, топтарға бөлінбейді, ... . 6. Конституция адамдарды мүліктік жағдайына қарай алаламайды, ... . 7. Қазақ тілінің мемлекеттік мәртебесін артықшылық ... . 8. Егер Қазақстанның байырғы тұрғындары қазақтар бола тұра, ол халықтың тілінің мемлекеттік мәртебесі болмаса, ... .

**4-тапсырма*.*** Мәтінмен танысыңыз.

БҰҰ-ның Бас ассамблеясы 1948 жылы «Адам құқықтарының жалпыға ортақ декларациясын» қабылдаған болатын. Қазір бұл құжат өркениетті адамзат түгел мойындаған, адам атаулының бәріне бірдей, дүние жүзінің прогресшіл күштері түгел таныған, адам құқықтары туралы негізгі құжат болып табылады.

Декларация мәтінінен орын алған адам құқықтарын сипатына қарай үш топқа жіктеуге болар еді. *Бірінші топқа адамдардың табиғи және айырғысыз құқықтары* жатады. Адамның өмір сүру құқығы, оның жеке басының бостандығы, құлдықтан азат болу құқықтары осының мысалдары. Әр адам туылғаннан пешенесіне жазылған, қасиетті және қастерлі құқықтарына ешкімнің қол сұғуға қақысы жоқ. Адамды азапқа салуға, оған өрескел қаталдық көрсетуге немесе оның намысын қорлайтын шаралар қолдануға, оның жеке өміріне қол сұғуға тыйым салынады. Адамның арына, абыройына тиетін әрекеттерге, оның тұрғын орнына басып кіруге, мүлкіне қол сұғуға жол берілмеуі тиіс.

*Екінші топқа азаматтыққа байланысы құқықтар мен бостандықтар* жатады. Бұлар – адамның азаматтық алу, еркін жүру, тұрғылықты жерін таңдап алу, некеге отыру, отбасын құру, баспана иесі болу, ұждан бостандығы; шерулерге қатысу; мемлекет істерін басқаруға қатысу құқықтары.

*Үшінші топқа – экономикалық, әлеуметтік және мәдени құқықтар* жатады. Бұлар – адамның еңбек ету, өз қалауы бойынша жұмыс таңдау, еңбегіне сай ақы алу, меншік иесі болу, кәсіптік одақтарға бірігу, қоғамдық бірлестіктердің жұмысына қатысу, демалу, білім алу, адамға лайық тұрмыс құру құқықтары.

Қоғам адамдарды жынысына, тегіне, нанымына, лауазымына, ұлтына, материалдық жағдайына, жасына, өзге де әлеуметтік белгілеріне қарап алаламауы керек. ***Заң алдында жұрттың бәрі тең.***

Адамдар алған білімдері арқылы тек өздеріне ғана емес, қоғамға да пайда келтіреді. Еңбек ету бостандығына ие азаматтар тек өздері үшін ғана емес, қоғам үшін де материалдық және рухани игіліктер жасайды.

**5-тапсырма*.*** Мәтін бойынша сұрақтарға жауап жазыңыз.

* «Адам құқықтарының жалпыға ортақ декларациясын» қай жылы қайда қабылданды, оның мағңыздылығы неде деп ойлайсыз?
* Декларацияда адам құқықтары неше топқа жіктелген?
* Адамдардың табиғи құқықтарына нелер жатады?
* Азаматтық құқықтарына қандай құқықтары жатады?
* Мәдени құқықтарына қандай құқықтарды жатқызар едіңіз?
* Мәтіннен есімшелерді теріп жазып, жасалу жолдарын анықтаңыз.

**6-тапсырма*.*** Мәтін бойынша сөйлемдерді толықтырыңыз.

1) Адамды азапқа салуға, .............................................. тыйым салынады.

2) Адамның азаматтық құқықтарына .................................. т.б. жатады.

3) Өз қалауы бойынша жұмыс таңдау, ................................. жатады.

4) Өрениетті елдерде з*аң алдында адамдардың ..........................*

5) Адамдар алған білімдері арқылы ........................ пайда келтіреді.

**7-тапсырма*.*** Сөйлемдерді сәйкестендіріңіз.

|  |  |
| --- | --- |
| 1. «Адам құқықтарының жалпыға ортақ декларациясы» – ... | 1. жеке басының бостандығы жатады. |
| 2.Адамдардың табиғи.құқығына ... | 2. салтанат құратын органы болуы керек. |
| 3. Заң адамды басқа біреудің ... | 3. мемлекет белгілеп, бақылайды. |
| 4. Мемлекет істерін басқару, отбасын құру, тұратын жерін таңдау – ... | 4. адам мен азамат құқықтарының қорғалуын қамтамасыз етуге басты назар аударады. |
| 5. Құқықтық мемлекетте сот әділеттің және шынайы сот төрелігінің ... | 5. адамзаттың бәріне ортақ құжат. |
| 6. Өзін өркениетті қоғам деп санайтын кез келген мемлекет ... | 6. азаматтық құқыққа жатады. |
| 7. Қазақстандағы дін бостандығы мен олардың жұмысын... | 7. күш көрсетуінен сақтап отырады. |

**8-тапсырма.** Мәтінді түсініп оқып, мазмұндаңыз.

Адамның жеке басының қоғамдағы жағдайы – мемлекеттің даму деңгейін білдіретін көрсеткіш. Қазақстан Республикасының Конституциясында және басқа заңдарында азаматтардың бас бостандығын қамтамасыз етуге ерекше назар аударылған. Егер өзінің өміріне, денсаулығына, қадіріне нұқсан келетін жағдай болса, адам мемлекеттік органдардан қорғаныс іздеуге, заң бойынша көмек сұрауға, Президенттің өзіне шағым етуге құқылы.

Адамның ең қарапайым да табиғи құқығы – өмір сүру құқығы болып табылады. ҚР Конституциясы бойынша ешкімнің өз бетінше азаматты өмір сүру құқығынан айыруға, адам өмірін жоюға хақысы жоқ. Бұл тұрғыда КР Конституциясы тұжырымдары «Адам құқықтарының жалпыға ортақ декларациясында» көрсетілген бағыттарға сәйкес келеді.

Адамның жеке басының бостандығы мен ажырағысыз құқықтарын Конституция қорғайды. «Ешкімді азаптауға, оған зорлық жасауға, басқадай қатыгездік немесе адамдық абыройын қорлайтындай жәбір көрсетуге, не жазалауға болмайды» деп көрсетілген Қазақстан Республикасы Конституциясында.

Заң адамды басқа біреудің күш көрсетуінен қорғап отырады. Сот және тергеу жұмыстарында куәгердің көрсетуінің маңызы зор. Куәгер тергеу үрдісінде, сотта айғақ болудан бас тарта алады. Мұны әр адам түсінуі тиіс. Егер адам біреудің қоғамдық не мемлекеттік заңды құқығына зиян келтіретін ісіне куә болса, істің шындығын айтып, тергеу органы мен сотқа көмектесу оның азаматтық борышы болып табылады. Сот қызметкерлері мен тергеушілер шындықты көрсетіп беретін куәгер көпшілікке кеңінен мәлім болып кетсе, қылмыскердің одан кек алу үшін әрекет жасайтынын ұмытпауы керек. Куәгердің өзінің азаматтық борышын өтегені үшін қауіпсіздігі қамтамасыз етіледі.

Конституция адамның өнегелі сапасы – оның ары мен абыройын жоғары ұстайды. Барлық халықта ар мен абырой кісінің жоғары бағалайтын құндылықтарының бірі саналады. Қазақ халқының «малым – жанымның садағасы, жаным – арымның садағасы» деген мақалы арды қастерлеудің көрінісі болып табылады. Адамгершілікке негізделген қоғамда ар мен намыс заң жүзінде қорғалады. ҚР Конституциясы адамның ар мен абыройына қол сұғуға жол бермейді.

Заң бойынша, біреуді қорлау – қылмыс деп танылады. Тіл тигізу – жалпы адамзаттық ұстаным қағидасынан алып қарағанда, адамның қадірін қорлау болып табылады. Заң жеке адамның арын, ұжданын және абыройын қорғаумен бірге, оның өміріне басқа біреудің озбырлық жасауына жол бермейді.

**9-тапсырма*.*** Сұрақтарға жауап беріңіз.

* Мемлекеттің даму деңгейінің басты көрсеткіші не?
* Жеке тұлға қандай жағдайда заң орындарына шағымдана алады?
* ҚР Ата Заңында жеке бастың құқықтары туралы не айтылған?
* Заң не үшін қажет?
* Күш жұмсаған адам қандай жағдайларда жауапқа тартылмайды?
* Куәгер қандай құқықтарға ие?
* Адамзаттың жоғары бағалайтын құндылықтарын атаңыздар?
* Балағаттау, тіл тигізу қылмысқа жата ма?

**10-тапсырма*.*** «Даналар сөзі – бақыттың көзі» қойын дәптеріңізге жазып алыңыз.

* Белгілі бір жағдайда түрлі биліктер бір-бірін өзара ұстап тұратын тәртіптер жүйесі қажет. /Ш.Монтаскье/
* Қоғам — адамдардың өзара еңбек жасауының одағы. / К. Маркс/
* Ұлтының қамын ойламаған адамның қамын ұлты да ойламас болар.

*/Р.Гамзатов*/

* Ұлттық мақтаныш – жеке адам мен ұлт үшін бұзылмас заң әрі қасиетті сезім. */ Б. Момышұлы/*

**11- тапсырма. Төменде берілген лебізге пікір білдіріңіз**(қолдау, қарсылық білдіру, дәлелдеу).

Тіл – қай ұлттың болмасын тарихы мен тағдыры, тәлімі мен тәрбиесінің негізі, қатынас құралы. Тіл болмаса сөз болмайды. Сөз болмаса адамзаттың тірлігінде мән-маңыз болмайтыны белгілі. Демек, тілдің, сөздің орны ерекше. Міне, осы орайда ана тіліміз жайлы терең ойлану әрқайсымыз үшін парыз. Жыл өткен сайын ана тіліміздің мәртебесі өсіп, абыройы арта түсуде. Тіл – халықтың жаны. Тілі құрыса, халық та жер бетінен жоғалады.

**12- тапсырма.** «*Аз сөз алтын, көп сөз көмір*» деген мақалды басшылыққа ала отырып жұрт алдында лебіз айтыңыз.

**13-тапсырма.** «Жақсы сөз - жарым ырыс» тақырыбына эссе жазыңыз.